
A 2008-AS PÉNZÜGYI VÁLSÁG ÉS A COVID19 ÁLTAL OKOZOTT GAZDASÁGI VÁLSÁG A BALATON KIEMELT TURISZTIKAI TÉRSÉG VÁLLALKOZÁSAIRA GYAKOROLT HATÁSAINAK ÖSSZEVETÉSE

A COVID-19 világjárvány kitörése és elterjedése jelentős kihívások elé állította a gazdasági élet körforgását. A pandémia rendkívüli egészségügyi veszélyeit tekintve olyan intézkedéseket kívánt meg világszerte az államok vezetőitől, amely a mobilitás jelentős csökkenéséhez, esetenként teljes megszűnéséhez vezetett. A részleges vagy teljes karanténhelyzet változásokat idézett elő a vállalkozások mindennapi működésében, ami különösen érzékenyen érintette a turisztikai szolgáltatást nyújtó vállalkozásokat, melyek komoly bevételkieséssel néztek szembe. A járvány előtt legutóbb a 2008/09-es világválság okozott szintén jelentős problémát a gazdaságban. Felmerül a kérdés, hogy találhatunk-e hasonlóságot a két krízishelyzet között, hiszen mindkét időszakban láthattunk példát arra, ahogy vállalkozások sodródtak csődközeli állapotba vagy kényszerültek megszűntetni a tevékenységüket. Ugyanakkor, a két időszak közötti különbséget is látunk, hiszen a gazdasági világválság idején a kereslet visszaesése, míg a covid alatt a mobilitás korlátozása okozta a vállalkozások számának csökkenését.
A kutatás célja azonosítani a pandémia okozta változásokat a Balaton mint kiemelt turisztikai térséghez tartozó vállalkozások számának esetében, különös tekintettel a turisztikai szolgáltatást nyújtó vállalkozásokra. Ehhez megvizsgáljuk a regisztrált vállalkozások számának változását településekre lebontva, majd összevetjük a 2008/09-es gazdasági válság okozta változásokkal a KSH által szolgáltatott adatokat felhasználva, fajlagos mutatók és indexek alkalmazása segítségével. A téma újszerűségét adja, hogy a hazai szakirodalomban ilyen megközelítésben korábban még nem vizsgálták a pandémia következményeit. Továbbá, a téma fontosságát és gazdasági jelentőségét az eredmények hasznosíthatóságának sikerességében látjuk.
Feltételezzük, hogy a Balaton turisztikai térségben tevékenykedő vállalatok vizsgálata során olyan változásokat tudunk azonosítani, amelyek trendként azonosíthatóak a gazdasági világválság és a covid járvány idején is. Ezek feltárása elősegíti a gazdaságot befolyásoló válság során előforduló események megértését. Ezáltal a jövőben előforduló ilyen események során hatékonyabb lehet a válságra adott reakció, könnyebben előre jelezhető a várható kimenetel. Amennyiben sikerül azonosítani ezeket a jellemzőket, akkor ezeket a piaci szereplők felé kommunikálva elősegíthetjük azok rugalmas alkalmazkodását.



